《充善堂为吴氏题》
宋代·陈杰

厥初生人，禀性受中。
不患不善，患不能充。
血气既刚，物我交战。
不患不充，又患不善。
充而善者，可鸾可凰。
匪善而充，化为豺狼。
其充为何，勿助勿害。
鸡鸣而偿，善与利对。
申严界限，审察毫釐。
诚内伪外，理公欲私。
充无穿窬，义不胜用。
彼充孔扬，傲庭是从。
故得其正，泉达火然。
一有弗协，履冰临渊。
呜呼道微，志远瞻卓。
子如充之，明善守约。